ଜିଲ୍ଲା ବୁଲିବେ ବାବୁ, ୩ ମାସିଆ ଯୋଜନା, କାହାକୁ ଦିଆଗଲା କେଉଁ ଜିଲ୍ଲାର ଦାୟିତ୍ବ? - Prameya News7\nଜିଲ୍ଲା ବୁଲିବେ ବାବୁ, ୩ ମାସିଆ ଯୋଜନା, କାହାକୁ ଦିଆଗଲା କେଉଁ ଜିଲ୍ଲାର ଦାୟିତ୍ବ?\nଭୁବନେଶ୍ବର୩୦/୧୨ଃ ଜିଲ୍ଲା ବୁଲିବେ ବାବୁ । ବିଭିନ୍ନ ବିଭାଗର ସଚିବ ଜିଲ୍ଲା ଗସ୍ତ କରି ବିକାଶ କାର୍ଯ୍ୟର ତଦାରଖ କରିବେ । ୭ ଦିନ ଭିତରେ ଯୋଜନା ଓ ସମନ୍ବୟ ବିଭାଗକୁ ରିପୋର୍ଟ ଦେବେ । ପ୍ରସ୍ତୁତ ହୋଇଛି ୩ ମାସିଆ ଯୋଜନା। କେଉଁ ବାବୁ କେଉଁ ଜିଲ୍ଲାକୁ ଯିବେ ତାର ବି ତାଲିକା ସରିଛି । ବିରୋଧୀ ଏହାକୁ ହଜମ କରିପାରି ନାହାନ୍ତି । କହିଛନ୍ତି ସରକାର ଚଳାଉଥିବା ସଚିବମାନେ ସରକାରଙ୍କୁ କି ରିପୋର୍ଟ ଦେବେ । ଯାହାର ଜବାବ ରଖିଛି ବିଜେଡି ।\nଜିଲ୍ଲା ବୁଲିବାକୁ ବାବୁମାନଙ୍କ ପାଇଁ ବ୍ଲୁ ପ୍ରିଣ୍ଟ। ଏଣିକି ବିଭାଗୀୟ ସଚିବମାନେ ବିଭିନ୍ନ ଜିଲ୍ଲା ବୁଲି ବିକାଶ କାର୍ଯ୍ୟର ତଦାରଖ କରିବା ସହ ୭ ଦିନ ଭିତରେ ଯୋଜନା ଓ ସମନ୍ବୟ ବିଭାଗକୁ ଦେବେ ରିପୋର୍ଟ । ଏଥିପାଇଁ ୩ ମାସିଆ ଯୋଜନା ପ୍ରସ୍ତୁତ ହୋଇଛି । ଆଗରୁ ବି ସଚିବ ମାନେ ଜିଲ୍ଲା ବୁଲି ରିପୋର୍ଟ କରୁଥିଲେ । କିନ୍ତୁ ଏବେ ମୋ ସରକାର ଯୋଜନାରେ ଶିଘ୍ର ନିଷ୍ପତ୍ତି ନେବାକୁ ସରକାର ସ୍ଥିର କରିଥିବାରୁ ବାବୁଙ୍କ ଜିଲ୍ଲା ଗସ୍ତର ଗୁରୁତ୍ବ ବଢିଛି । କେଉଁ ବାବୁ କେଉଁ ଜିଲ୍ଲାକୁ ଯିବେ ତାର ତାଲିକା ମଧ୍ୟ ପ୍ରକାଶ କରିଛନ୍ତି ସରକାର ।\nଏହା ସହିତ କେଉଁ ଯୋଜନା ଉପରେ ବେଶୀ ଫୋକସ୍ ଦେବେ ତାହା ମଧ୍ୟ ସ୍ଥିର ହୋଇଛି । ବାବୁମାନେ ଫିଲ୍ଡ ଭିଜିଟରେ ଗଲାବେଳେ ମମତା ଯୋଜନା, ବିଜୁ ପକ୍କା ଘର ଯୋଜନା, କ୍ଷୁଦ୍ର ଜଳସେଚନ, ମିଶନ ଶକ୍ତି, ନିରାମୟ, ଖାଦ୍ୟ ସୁରକ୍ଷା ଯୋଜନା, ପିଇବା ପାଣି, ଗ୍ରାମ୍ୟ ବିଦ୍ୟୁତକରଣ, ମଧ୍ୟାହ୍ନ ଭୋଜନ ଆଦି ଯୋଜନା ଉପରେ ଫୋକସ କରିବାକୁ ସ୍ପଷ୍ଟ ନିର୍ଦ୍ଦେଶ ରହିଛି ।\nସଚିବଙ୍କ ଜିଲ୍ଲାଗସ୍ତ ଏବଂ ସରକାରଙ୍କୁ ରିପୋର୍ଟ ଦେବା କଥାକୁ ହଜମ କରିପାରି ନାହାଁନ୍ତି ବିରୋଧୀ । କହିଛନ୍ତି ଯେଉଁଠି ସଚିବ ସରକାର ଚଳାଉଛନ୍ତି ସେଠି ପୁଣି ସଚିବମାନେ ସରକାରଙ୍କୁ କି ରିପୋର୍ଟ ଦେବେ । ସରକାରୀ ଦଳର ଯୁକ୍ତି ବିରୋଧୀ ଖାଲି ବିରୋଧ କରିବା ଆଳରେ ପ୍ରସଙ୍ଗକୁ ଟାଣୁଛନ୍ତି । ବାସ୍ତବରେ ସଚିବଙ୍କ ଜିଲ୍ଲା ଗସ୍ତ ପାଇଁ କାମ ତ୍ବରାନ୍ବିତ ହୋଇଛି ।\nସେପଟେ ନୀତି ଆୟୋଗଙ୍କ ଏସଡିଜି ରିପୋର୍ଟ ରେ ଓଡିଶା ଓଭର ଅଲ ରାଙ୍କିଙ୍ଗରେ ୧୦ ପାଦ ଉପରକୁ ଉଠିଛି । ୨୦୧୮ରେ ଓଡ଼ିଶା ୨୬ ତମ ସ୍ଥାନରେ ଥିବା ବେଳେ ୨୦୧୯ରେ ଏହାର ସ୍ଥାନ ୧୬କୁ ଉନ୍ନୀତ ହୋଇଛି । ଯେତେବେଳେ କି ୨୦୧୮ରେ ଗୁଜରାଟ ଯେଉଁ ସ୍ଥାନରେ ରହିଥିଲା, ସେହିଠାରେ ରହିଯାଇଛି । ସେହିପରି ସାମଗ୍ରୀକ ଭାବେ ଭାରତର ଇଣ୍ଡେକ୍ସ ୬୦ ତମ ସ୍ଥାନରୁ ୫୭ ତମ ସ୍ଥାନୀକୁ ଉନ୍ନୀତ ହୋଇଛି । ଶିଳ୍ପ, ଜଳ ପରିଚାଳନା, ପରିମଳ ବ୍ୟବସ୍ଥାରେ ସଂଗଠିତ କାର୍ଯ୍ୟ ଲାଗି ଭାରତ ସ୍ଥାନରେ ଉନ୍ନୀତ ହୋଇଛି ।\nଯେଉଁ ସଚିବମାନଙ୍କୁ ଜିଲ୍ଲା ଦାୟିତ୍ବ ଦିଆଯାଇଛି ସେମାନଙ୍କ ଭିତରୁ ପି.କେ ମହାପାତ୍ରଙ୍କୁ ଢେଙ୍କାନାଳ ଜିଲ୍ଲା, ପି.କେ ଜେନାଙ୍କୁ କଳାହାଣ୍ଡି, ମୋନା ଶର୍ମାଙ୍କୁ ସମ୍ବଲପୁର, ସଞ୍ଜୀବ ଚୋପ୍ରାଙ୍କୁ କନ୍ଧମାଳ, ଅନୁ ଗର୍ଗଙ୍କୁ ରାୟଗଡା, ସୌରଭ ଗର୍ଗଙ୍କୁ ମୟୁରଭଞ୍ଜ, ଡି.କେ ସିଂହଙ୍କୁ କେନ୍ଦୁଝର ଜିଲ୍ଲା ଦାୟିତ୍ବ ଦିଆଯାଇଛି । ଏଭଳି ୧୯ ଜଣ ସଚିବ ବିଭିନ୍ନ ଜିଲ୍ଲା ବୁଲି ସରକାର ନିର୍ଦ୍ଧାରିତ କରିଥିବା ଯୋଜନାର ଅଗ୍ରଗତି ନେଇ ସମୀକ୍ଷା କରିବେ ।
